राजधानी दिल्ली के बुराड़ी के संत नगर इलाके में एक ही घर में 11 लोगों की मौत में बीतते वक्त के साथ कई ऐंगल सामने आ रहे हैं. परिवार की सामूहिक आत्महत्या ने देश भर में लोगों को सकते में डाल दिया है. वहीं, मामले की जांच में एक के बाद एक कई रहस्यमय बातें और सबूत भी मिल रहे हैं. ऐसा लग रहा है कि परिवार ने पूरी तैयारी के साथ आत्महत्या की और शायद अंधविश्वास, तंत्र-मंत्र जैसी चीजों पर बहुत अधिक यकीन करते थे. मृतकों के घर से मिले रजिस्टर में लिखी बातें तंत्र-मंत्र और अंधविश्वास की ओर इशारा कर रही हैं. अब इसी क्रम में एक और ऐंगल सामने आ रहा है और वह ऐंगल है 'पाइप' ऐंगल. दरअसल, मृतकों के घर के बाहरी दीवार पर एक छोटे दायरे में 11 पाइप आसपास लगे हुए हैं. खास बात यह है कि इन पाइपों में 7 सीधे और 4 मुड़े हुए हैं. मरने वालों में 7 महिलाएं और 4 पुरुष हैं. कहा जा रहा है कि इन पाइपों का भी अंधविश्वास का कोई न कोई ऐंगल जरूर है क्योंकि इन पाइपों से पानी गिरने के कोई निशान नहीं है.